کئچمیش «خمسه ویلایتی» (ایندیکی زنجان اۇستانینا شامیل اولاراق، بۇ اۇستانین قزوین اۇستانی ایله سرحدّینده یئرلشن شِمیران قالاسینا قدر ) اعتیبارلی منبع‌لرین بیر حیصّه‌سین‌ده، آذربایجانین ترکیبین‌ده  و اوْنۇن جنۇبۇندا  قئید اوْلۇنۇب‌دۇر. یاخۇد بۇ ویلایت، اَوّللَر عجم عراقینین (جیبال) ترکیبینده اوْلمۇش و ایندیلیغدا اۇزۇن‌مۆدّتدیر کی آذربایجانین ترکیبینده اوْلان بیر منطقه کیمی تقدیم ائدیلمیشدیر. ائله کی، تاریخی صورة الارض کیتابیندا (۹۷۷: عبّاسیلر دؤورۇ) آذربایجان خریطه‌سی‌نین ایچری‌سینده زنجانین مؤوقعی گؤستریلیب، صفویلر دؤورۇنده «سۇلطانیّه و زنجان» حؤکمدارلیغی آذربایجانین تبریز شهری‌نین بَیلربَیلیگینه تابع ایمیش و زندلر و قاجارلار     دؤورلرینه عایید بعضی اعتیبارلی منبع‌لرده «آذربایجان خمسه‌سی» ایفاده‌سی ایشلدیلیب و خمسه، آذربایجانین باشلانغیجی حساب ائدیلیبدیر. ائله‌جه‌ده، زندلر دؤورۇ ایله عئینی واختدا زنجان خانلیغی (۱۸۱۰-۱۷۴۷) آذربایجان خانلیغلاریندان بیری حساب اوْلۇنۇب و آزادیستان جۇمهۇریّتی (۱۹۲۰) و آذربایجان میلّی حؤکۆمتی (۱۹۴۶–۱۹۴۵) دؤورلرینده‌ده ایندیکی زنجان اۇستانی، فعلی شرقی آذربایجان، غربی آذربایجان و اردبیل اۇستانلاری ایله بیرلیکده بو حؤکۆمتلرین اراضی‌سی و آذربایجان منطقه‌سی‌نین بیر حیصّه‌سی ایمیش.